Groblersdal-moord: Weduwee bly eers in aanhoudingRaymond Gregory Papapavlou en sy vrou Simone. (Foto: Facebook) Die vermoorde Raymond Papapavlou se weduwee sal nog minstens twee aande in aanhouding moet bly. Simone Papapavlou (26) se borgtogaansoek is Maandag in die landdroshof op Groblersdal, Limpopo, tot Woensdag uitgestel. Die landdros was weens persoonlike redes uitstedig. Simone het vanoggend vlugtig saam met haar medebeskuldigde, Patricia Ray‑Lee Smith, in die hof verskyn voordat sy na die aanhoudingselle begelei is. Smith (23) is tans uit op borgtog en moet weer Woensdag saam met Simone in die beskuldigdebank inskuif. Die vroue word daarvan beskuldig dat hulle saamgesweer het om Papapavlou te vermoor en dit soos ŉ moontlike plaasaanval te laat lyk. Hulle was glo ten tyde van die moord in ŉ romantiese verhouding betrokke. Maroela Media het vroeër berig die ondersoekbeampte in die saak, AO Debbie van Zyl, het verlede week tydens Simone se borgtogaansoek getuig die twee vriendinne wou Papapavlou “uithaal” omdat hy na bewering in die pad van hul liefdesverhouding was. Papapavlou is op 4 Oktober in die egpaar se plaashuis geskiet. Hy het op ŉ bed in die egpaar se slaapkamer gelê en slaap terwyl Simone glo in die sitkamer televisie gekyk het. Smith en Papapavlou in die beskuldigdebank van die Groblersdal-landdroshof in Limpopo. (Foto: Tania Heyns) Sonja Weideman, die vroue se regsverteenwoordiger, het egter tydens kruisondervraging gesê die motief dat die twee vriendinne “vryelik in ŉ romantiese verhouding” wou wees, dra nie gewig nie aangesien die vroue en Papapavlou al drie kwansuis saam in ŉ seksuele verhouding betrokke was. Daar word beweer dat Smith en Simone glo al in 2019 aan Papapavlou se moord begin beplan het, sowat ŉ jaar ná Simone en Papapavlou getrou het. Daar was ook sowat vyf maande voor sy moord ’n aanslag op Papapavlou lewe toe gif na bewering op sy braaibroodjie gegooi is. Volgens Van Zyl kan geld ook nie as motief vir die moord uitgeskakel word nie. Papapavlou het voor sy dood twee lewensversekeringspolisse uitgeneem en dit aan Simone as begunstigde uitgemaak. Sy ontken egter haar betrokkenheid by die moord. Simone staan voorlopig tereg op aanklagte van moord, sameswering om moord te pleeg, poging tot moord, die besit van ’n ongelisensieerde vuurwapen, die besit van ongelisensieerde ammunisie en regsverydeling. Smith staan op haar beurt nog tereg op aanklagte van moord en sameswering tot moord.